SKRIFTLIG FORESPØRGSEL P-3855/02

af Pietro-Paolo Mennea (PPE-DE) til Kommissionen

(23. december 2002)

Om: Krænkelse af flypassagerers rettigheder

På grundlag af klager fra borgernes side og talrige artikler i pressen må det konstateres, at luftfartsselskaberne i EU meget hyppigt skaber problemer på grund af den beklagelige praksis med overbookning af fly.

Der findes eksempler på, at passagerer, som allerede har fået udleveret boardingpas og indskrevet deres bagage, dvs. som har checket behørigt og rettidigt ind, alligevel er blevet efterladt i lufthavnen uden grund.

Endvidere kan det konstateres, at luftfartsselskaberne krænker passagerernes mest elementære rettigheder.

I betragtning af de forestående julehelligdage og starten på det nye år, hvor der må forventes et betragteligt antal passagerer i mange europæiske lufthavne, og med henblik på at varetage EU-borgernes interesser bedst muligt bedes Kommissionen besvare følgende spørgsmål:

- Kan den gribe aktivt ind for at sætte en stopper for ovennævnte uheldige praksis?

- Kan den i givet fald iværksætte sanktioner mod de luftfartsselskaber, som vilkårligt benytter sig af overbookning?

- Kan den på grundlag af en detaljeret statistisk undersøgelse kontrollere, hvor hyppigt de forskellige luftfartsselskaber benytter sig af overbookning?

- Kan den med udgangspunkt i de fremkomne tal udarbejde en oversigt og videreformidle denne til de forskellige forbrugerorganisationer og til lufthavnene?

- Kan den stille krav om en streng overholdelse af bestemmelserne i chartret om passagerrettigheder?

Svar afgivet på Kommissionens vegne af Loyola de Palacio

(30. januar 2003)

Luftfartsselskaberne overbooker deres flyvninger for at få fyldt de pladser, som reserveres af passagerer, der ikke dukker op, og det kan undertiden medføre afvisning af passagerer. Dog misbruger luftfartsselskaberne somme tider denne praksis, og her deler Kommissionen det ærede medlems betænkeligheder.

Rådets forordning (EØF) nr. 295/91 f 4. februar 1991(1) giver allerede passagererne ret til en økonomisk erstatning, til valg mellem alternative afgange eller refusion af billetten og ret til underhold, mens de venter på senere afgange, hvis de afvises i en lufthavn i Fællesskabet. Afvisning af passagerer sker dog stadig for hyppigt, idet det i Fællesskabets lufthavne drejer sig om ca. 1/4 mio. passagerer om året.

Kommissionen vedtog derfor den 21. december 2001 et forslag til en ny forordning(2), hvis formål er drastisk at nedsætte den hyppighed, hvormed denne praksis finder sted, og at forhøje erstatningen til de passagerer, der stadig afvises. Forslaget skal også beskytte passagererne mod aflysninger af forretningsmæssige årsager og opstille grundliggende rettigheder for de passagerer, der udsættes for alvorlige forsinkelser. Da den nuværende forordning er begrænset til ruteflyvning, er forslaget udvidet til at omfatte anden flyvning (charterflyvning).

Den 24. oktober 2002 godkendte Europa-Parlamentet med en række ændringer forslaget ved sin førstebehandling. Den 5. december 2002 nåede Rådet til politisk enighed og skulle vedtage en fælles holdning i begyndelsen af 2003.

Luftfartspassagererne bliver yderligere beskyttet, når Fællesskabet begynder at anvende Montreal-konventionen om indførelse af visse ensartede regler for international luftbefordring(3) på luftfartsselskabernes erstatningsansvar ved død og tilskadekomst, ved forsinkelse og mishandling af bagage. Fællesskabet har vedtaget ny lovgivning og afsluttet sine ratificeringsprocedurer, men konventionens anvendelse er blevet forsinket, fordi nogle medlemsstater har været længe om at ratificere den.

Hvad angår håndhævelsen af Fællesskabets lovgivning for passagerafvisning, er det først og fremmest medlemsstaternes ansvar. Kommissionen kan dog indlede overtrædelsesprocedurer i henhold til EF-traktatens artikel 226, hvis den finder, at en medlemsstat ikke opfylder sine forpligtelser. Det samme gælder Fællesskabets øvrige lovgivning om flypassagerers rettigheder: oplysninger om afgange og reservationer, erstatning ved ulykkestilfælde(4) og pakkerejser(5).

For at kunne udøve disse rettigheder skal passagererne kende dem. For at give dem disse oplysninger har mange lufthavne accepteret at opslå plakater, som viser de rettigheder, Fællesskabets lovgivning har indført (charteret) på Kommissionens initiativ.

(1) EFT L 36 af 8.2.1991.

(2) EFT C 103 E af 30.4.2002.

(3) Beslutning 2001/539/EF af 5. april 2001, EFT L 194 af 18.7.2001.

(4) Rådets forordning (EF) nr. 2027/97 af 9. oktober 1997, EFT L 285 af 17.10.1997, som ændret ved forordning (EF) nr. 889/2002 af 13. maj 2002, EFT L 140 af 30.5.2002.

(5) Rådets direktiv 90/314/EØF af 13. juni 1990 om pakkerejser, EFT L 158 af 23.6.1990.